Riley Sawchuk

Riley Sawchuk (s. 18. marraskuuta 1999 Prince Albert, Saskatchewan, Kanada) on kanadalainen jääkiekkoilija, joka pelaa KHL-joukkue Lada Toljattissa. Hän on pelipaikaltaan keskushyökkääjä. Sawchuk laukoo oikealta.
Ura.
Sawchuk vietti juniorivuotensa kotikaupungissaan Saskatcewanin Prince Albertissa. Hän voitti kaudella 2013–2014 Prince Albert Raidersin U15-joukkueessa pelatessaan tehoilla 42+30=72 koko SAAHL U15-sarjan maalipörssin ja sijoittui pistepörssissä toiseksi edellään Saskatoon Generalsin Dawson Holt. Tri-City Americans varasi Sawchukin 116. pelaajana WHL:n varaustilaisuudessa 2014. Hän pelasi kaksi seuraavaa kautta Prince Albert Mintosin U18-joukkueessa. Kaudella 2015–2016 Sawchuk sijoittui tehoilla 25+30=55 SMAAAHL U18-sarjan pistepörssissä toiseksi edellään vain joukkuetoveri Erik Gardiner. Hän debytoi kauden aikana myös Americansin WHL-joukkueessa, jossa Sawchuk pelasi kolme runkosarjaottelua.
Sawchuk pelasi Tri-City Americansin WHL-joukkueessa varsinaisella tulokaskaudellaan 2016–2017 55 runkosarjaottelua tehopistein 2+5=7 ja neljä pudotuspeliottelua ilman tehopisteitä. Kaudella 2018–2019 hän oli joukkueen neljänneksi paras pistemies 20+33=53. Kauden jälkeen toukokuussa 2019 Americans kauppasi Sawchukin Edmonton Oil Kingsiin vaihdossa kesän 2021 kolmannen kierroksen varausvuoroon. Hän oli kaudella 2019–2020 joukkueen paras pistemies ja syöttäjä tehoilla 25+51=76, joilla Sawchuk sijoittui WHL:n pistepörssissä sijalle 11. Hänet valittiin kauden päätteeksi liigan itäisen konferenssin toiseen tähdistökentälliseen.
Vuosina 2020–2022 Sawchuk kävi Mount Royal Universityn yliopistoa. Koko U Sportsin kausi 2020–2021 kuitenkin peruuntui Kanadan koronavirusrajoitusten vuoksi. Kaudella 2021–2022 hän voitti tehoilla 15+23=38 koko U Sportin syöttöpörssin ja sijoittui pistepörssissä toiseksi edellään vain joukkuetoveri Nolan Yaremko. Sawchuk palkittiin CWUAA:n parhaana "Freshman-vuoden" pelaajana University of Alberta Hockey Alumni Trophylla sekä valittiin divisioonan ensimmäiseen tähdistökentälliseen ja tulokkaiden tähdistökentälliseen. Hänet valittiin myös koko U Sportsin tulokkaiden tähdistökentälliseen ja toiseen Kanadan tähdistökentälliseen. Kaudella 2022–2023 Sawchuk voitti tehoilla 20+29=49 koko U Sportsin piste- ja syöttöpörssin. Hän sijoittui myös maalipörssissä toiseksi edellään vain Carletonin Parker AuCoin. Sawchuk palkittiin kauden päätteeksi CWUAA:n pistepörssin voittajana Dave Sweeney Schriner Scoring Trophylla sekä divisioonan arvokkaimpana pelaajana ja hänet valittiin ensimmäiseen tähdistökentälliseen. Sawchuk valittiin myös U Sportsin ensimmäiseen Kanadan tähdistökentälliseen.
Kolmannen yliopistokautensa 2022–2023 jälkeen helmikuussa 2023 Sawchuk teki loppukauden kattavan koesopimuksen AHL-joukkue Grand Rapids Griffinsin kanssa. Hän teki seuran kanssa samalla kauden 2023–2024 kattavan sopimuksen. Sawchuk pelasi AHL:ssä loppukaudella 23 runkosarjaottelua tehden kolme maalia. Syksyllä Sawchuk osallistui myös Detroit Red Wingsin harjoitusleirille. Hän pelasi kaudella 2023–2024 AHL:ssä 12 runkosarjaottelua tehden yhden maalin. Sawchuk pelasi suurimman osan kaudestaan kuitenkin ECHL-joukkue Toledo Walleyen vahvuudessa. Hän teki runkosarjassa 50 ottelussa tehot 25+27=52. Pudotuspeleissä Sawchuk pelasi 14 ottelua tehopistein 10+8=18, joilla hän jakoi liigan maalipörssin toisen sijan Kansas City Mavericksin Jeremy McKennan kanssa edellään Florida Everbladesin Robert Carpenter. Hän oli myös Walleyen paras pistemies ja jakoi ECHL:n pistepörssin neljännen sijan Florida Everbladesin Josh Ho-Sangin kanssa. Neljännessä divisioonafinaaliottelussa 10. toukokuuta 2024 vieraissa Wheeling Nailersia vastaan Sawchuk teki joukkueen 2–3-voittomaalin ensimmäisessä jatkoerässä ajassa 65.37, jolla Walleye eteni konferenssifinaaliin otteluvoitoin 4–0.
Kaudeksi 2024–2025 Sawchuk siirtyi 1+1-vuotisella sopimuksella SM-liigajoukkue KooKoohon. Hän pelasi siellä 55 runkosarjaottelua tehopistein 15+17=32 ja neljä pudotuspeliottelua ilman tehopisteitä. Kauden jälkeen huhtikuussa 2025 KooKoo tiedotti, että Sawchukin sopimuksessa ollutta optiota ei käytetä.
Kaudeksi 2025–2026 Sawchuk siirtyi vuoden mittaisella sopimuksella KHL-joukkue Lada Toljattiin.
Muuta.
Hockey Hall of Fameen valittu ja kolme Stanley Cupia Detroit Red Wingsissa voittanut maalivahti Terry Sawchuk oli Rileyn isoisän serkku. Red Wings on myös jäädyttänyt hänen pelinumeronsa 1.